મે મહિનામાં બ્રિટનના રાજવી પરિવારના પ્રિન્સ હેરીનાં લગ્ન હોલિવૂડ એક્ટ્રેસ અને સામાજિક કાર્યકર મેગન માર્કલ સાથે થઈ રહ્યાં છે. આ લગ્ન મહત્ત્વપૂર્ણ છે, કારણ કે આ લગ્નમાં જે ધનરાશિ આવશે તેનો ઉપયોગ પ્રિન્સ હેરી અને મેગન માર્કલ વિશ્વની જુદી-જુદી સ્વૈચ્છિક સંસ્થાઓને દાન કરવાના છે. આ સ્વૈચ્છિક સંસ્થાઓ પૈકી એક સંસ્થા ભારતની છે અને તેનું નામ છે મેના ફાઉન્ડેશન. મેના ફાઉન્ડેશન મુંબઈમાં માસિક ચક્ર સંબંધિત ખોટી માન્યતાઓ અને સેનિટરી પેડ્સના વિતરણ પર કામ કરે છે. યુવાન મહિલા સામાજિક કાર્યકર સુહાની જલોટાએ વર્ષ ૨૦૧૪માં આ સંસ્થાની સ્થાપના કરી હતી. તેઓ મુંબઈમાં હેલ્થ ઈશ્યુ પર સંશોધન કરી રહી હતી ત્યારે સુહાનીના ધ્યાનમાં આવ્યું કે, મહિલાઓ આજના સમયમાં પણ તેમના માસિક ચક્ર અને સ્વાસ્થ્ય સમસ્યાઓ તેમજ સેનિટરી પેડ્સ અને હાઈજિનને લગતા મુદ્દાઓ પર વાત કરવાનું ટાળે છે. સ્ત્રીઓમાં જાગૃતિ લાવવાના આશયથી સુહાનીએ આ સંસ્થાની સ્થાપના કરી હતી. વર્ષ ૨૦૧૬માં ન્યૂયૉર્કમાં એક ઍવૉર્ડ ફંક્શન દરમિયાન સુહાની જલોટાની મુલાકાત મેગન માર્કલ સાથે થઈ અને મેગને સુહાનીના કામને બિરદાવ્યું. ત્યાર બાદ મેગન માર્કલ મેના ફાઉન્ડેશનની મુલાકાત લેવા બે દિવસ ભારત પણ રોકાઈ હતી. હવે જ્યારે પ્રિન્સ હેરી અને મેગનનાં લગ્ન થવા જઈ રહ્યાં છે ત્યારે બંનેએ લગ્નમાં ઉપસ્થિત રહેનારા મહેમાનોને ભેટ સોગાદ લાવવાને બદલે રોકડ રકમ આપવાની વિનંતી કરી છે. આ રકમ વિશ્વની સ્વૈચ્છિક સંસ્થાઓને દાનમાં આપવામાં આવશે, જેથી તેનો સદુપયોગ થઈ શકે.